《次苏平仲编修北山记游韵二十四首 其十七》
明代·童冀

小池春水涨微澜，把酒临风且尽欢。三月韶光付流水，百年心事几凭阑。

劳生已信儒冠误，阅世方知蜀道难。得失由来会天定，雨云翻覆谩多端。

作者简介：浙江金华人，字中州。洪武时征入书馆。与宋濂、姚广孝等相唱和。出为全州教官，官至北平教授。以罪死。有《尚絅斋集》。